**Forskrift om ressursforvaltning i petroleumsvirksomheten**

**(Ressursforskriften)**

Innhold

[Kapittel 1. Innledende bestemmelser 2](#_Toc50917266)

[Kapittel 2. Undersøkelser 4](#_Toc50917267)

[Kapittel 3. Bore- og brønnaktivitet mv. 8](#_Toc50917268)

[Kapittel 4. Innsendelse av materiale og dokumentasjon 10](#_Toc50917269)

[Kapittel 5. Alminnelige bestemmelser 15](#_Toc50917270)

[Merknader til forskrift om ressursforvaltning i petroleumsvirksomheten 16](#_Toc50917271)

[Til kapittel 1. Innledende bestemmelser 16](#_Toc50917272)

[Til kapittel 2. Undersøkelser 16](#_Toc50917273)

[Til kapittel 3. Bore- og brønnaktivitet mv. 18](#_Toc50917274)

[Til kapittel 4. Innsendelse av materiale og dokumentasjon 20](#_Toc50917275)

Forskrift om ressursforvaltning i petroleumsvirksomheten

(Ressursforskriften)

**Hjemmel:** Fastsatt av Oljedirektoratet 13. desember 2017 med hjemmel i lov av 29. november 1996 nr. 72 om petroleumsvirksomhet § 10-18, jf. forskrift av 27. juni 1997 nr. 653 til lov om petroleumsvirksomhet § 6 niende ledd, § 46, § 47, § 48, § 53, § 79 og § 86, jf. delegeringsvedtak av 15. mai 2009 nr. 512, delegeringsvedtak av 4. oktober 1991 nr. 1016. Endret ved forskrift 19. desember 2017 nr. 2244.

# Kapittel 1. Innledende bestemmelser

1. *Formål*

Denne forskrift skal gi utfyllende bestemmelser om datainnsamling og dokumentasjon innenfor de områdene under lov om petroleumsvirksomhet av 29.11.1996 nr. 72(petroleumsloven) og forskrift til lov om petroleumsvirksomhet av 27.6.1997 nr. 653 (petroleumsforskriften) som er delegert til Oljedirektoratet. Forskriften skal også ivareta hensyn til tredjepart i forbindelse med geofysisk datainnsamling.

1. *Virkeområde*

Denne forskrift får anvendelse for ressursforvaltning i petroleumsvirksomheten på områder som omfattes av petroleumsloven § 1-4.

1. *Definisjoner*

I denne forskrift forstås med:

1. *Avgrensningsbrønn:* brønn som bores for å bestemme utstrekning og størrelse av en petroleumsforekomst som allerede er påvist av en undersøkelsesbrønn
2. *Borekaks:* bergartsfragmenter fra boreprosessen
3. *Boreprogram:* beskrivelse som inneholder brønn-/brønnbanespesifikke opplysninger om planlagt bore- og brønnaktivitet
4. *Brønn:* hull som bores for å finne eller avgrense en petroleumsforekomst og/eller for å produsere petroleum eller vann, injisere gass, vann eller annet medium, eller for å undersøke reservoarforhold og/eller overvåke brønnparametere, eller for å undersøke bergartenes karakteristika og/eller utføre geotekniske undersøkelser for plassering av innretninger. En brønn kan bestå av en eller flere brønnbaner og kan ha ett eller flere endepunkt,
5. *Brønnaktivitet:* tilrettelegging og gjennomføring av operasjoner i tilknytning til komplettering, datainnsamling, overvåking, kontroll, overhaling, modifisering og tilbakeplugging av eksisterende brønner
6. *Brønnbane:* betegner brønnens beliggenhet fra ett endepunkt til brønnhodet
7. *Brønnmål:* den eller de geologiske enhet(er) brønnen skal bores inn i (*geologisk brønnmål*), og brønnbanens endepunkt, inkluderer geografiske koordinater og dyp i meter (*boreteknisk brønnmål*)
8. *Båt-km:* betegner et seismikkfartøys seilingsdistanse
9. *CDP-km:* refererer til Common Depth Point. Betegner antall kilometer som er samlet inn med seismiske data og avhenger av antall mottakerkabler/mottakere samt antall signalkilder som benyttes. Ved bruk av én kabel (2D-seismikk) vil dette tilsvare båt-km
10. *Felt:* en petroleumsforekomst, eller flere petroleumsforekomster samlet, som omfattes av godkjent plan for utbygging og drift (PUD) eller innvilget fritak fra PUD
11. *Formasjonstest:* test av en enkelt brønns produksjons- eller injeksjonsegenskaper i maksimalt 10 strømningsdøgn
12. *Formasjonstestlogging:* repetert trykk-/testmåling i en brønn (RFT)
13. *Funn:* en petroleumsforekomst, eller flere petroleumsforekomster samlet, som er oppdaget i samme brønnbane, og som gjennom testing, prøvetaking og/eller logging er sannsynliggjort å ha bevegelig petroleum
14. *Injeksjonsbrønn:* utvinningsbrønn eller prøveutvinningsbrønn som benyttes til injeksjon av gass, vann eller annet medium
15. *Kompletteringsaktivitet:* enhver installering av produksjonsrør, pakninger og annet utstyr, samt perforering av, stimulering og opprensking i og dreping av utvinningsbrønner. Avstengning av reservoarsoner eller tidligere perforerte intervaller, samt tilleggsperforeringer betraktes også som kompletteringsaktivitet
16. *Letebrønn:* brønn som bores for å påvise mulig forekomst av petroleum eller skaffe informasjon for å avgrense en påvist forekomst. Letebrønn er en fellesbetegnelse for undersøkelses- og avgrensningsbrønner
17. *Letemål:* den eller de geologiske enhet(er) brønnen skal bores inn i for å påvise en mulig petroleumsforekomst som ikke er omfattet av godkjent plan for utbygging og drift (PUD) eller fritak fra PUD og dermed ikke er inkludert i ressursgrunnlaget for et felt
18. *Observasjonsbrønn:* utvinningsbrønn eller prøveutvinningsbrønn som benyttes til å måle spesifikke brønnparametere eller undersøke reservoarforhold
19. *Produksjonsbrønn:* utvinningsbrønn eller prøveutvinningsbrønn som benyttes til produksjon av petroleum eller av vann
20. *Prospekt:* en mulig petroleumsfelle med et kartleggbart, avgrenset bergartsvolum
21. *Prospektmulighet:* en mulig petroleumsfelle der tilgjengelig datadekning og kvalitet ikke er tilstrekkelig for å kartlegge eller avgrense bergartsvolumet
22. *Undersøkelsesbrønn:* letebrønn som bores for å undersøke om det finnes (påvise) petroleum i en mulig forekomst
23. *Utvinningsbrønn:* fellesbetegnelse for brønner som benyttes til utvinning av petroleum: produksjonsbrønner, injeksjonsbrønner og observasjonsbrønner og mulige kombinasjoner av disse
24. *Utvinningsbrønn med letemål*: utvinningsbrønn som har et letemål som definert i § 3 bokstav q).

Definisjoner i petroleumsloven og petroleumsforskriften gjelder for denne forskrift så langt de passer.

1. *Format og måleenheter*

Formatkrav til materiale og dokumentasjon kan fastsettes av Oljedirektoratet.

Om ikke annet er angitt, skal geografi oppgis som geografiske koordinater/koordinatpar i Europeisk Datum 1950 (EPSG:4230) DDMMSS format.

Materiale og dokumentasjon som sendes, eller på annen måte gjøres tilgjengelig for Oljedirektoratet, skal ha entydig identifikasjon og nødvendig teknisk informasjon om kvalitet og egenskaper.

I dokumentasjon til myndighetene skal det fortrinnsvis brukes metriske enheter i henhold til SI-systemet.

1. *Ansvar etter denne forskrift*

Rettighetshaver og andre som deltar i petroleumsvirksomhet som omfattes av denne forskrift, plikter å etterleve forskriften og enkeltvedtak gitt med hjemmel i forskriften gjennom iverksettelse av nødvendige systematiske tiltak.

Rettighetshaver plikter å påse at enhver som utfører arbeid for seg, enten personlig, ved ansatte eller ved entreprenører eller underentreprenører, overholder bestemmelsene gitt i eller i medhold av forskriften.

# Kapittel 2. Undersøkelser

1. *Melding i forbindelse med undersøkelser*

Rettighetshaver skal melde undersøkelser i henhold til undersøkelsestillatelse og/eller utvinningstillatelse til Oljedirektoratet, Fiskeridirektoratet, Havforskningsinstituttet og Forsvarets Operative Hovedkvarter i Oljedirektoratets meldesystem for undersøkelser. Dette gjelder også for trasé- og andre grunnundersøkelser.

Følgende opplysninger skal meldes inn senest fem uker før undersøkelsesaktiviteten starter:

1. betegnelse på undersøkelsen
2. hvilke(n) undersøkelses- og/eller utvinningstillatelse(r) som undersøkelsen skal foretas i medhold av
3. navn på rettighetshaver
4. hvilke undersøkelsesaktiviteter som skal utføres
5. navn på den som skal utføre undersøkelsen
6. tidspunkt for planlagt oppstart og avslutning
7. undersøkelsens planlagte omfang, både båt-km, kvadratkilometer og CDP-km i den grad det er relevant
8. undersøkelsesområde som inkluderer areal for nødvendig kalibrering og testing av utstyr i forbindelse med undersøkelsesaktiviteten samt området som kreves for å snu fartøyet
9. antall og type signalkilder og samlet volum i den grad det er relevant
10. beskrivelse av hvordan de geofysiske sensorer er geometrisk plassert under datainnsamlingen samt slepets lengde
11. navn på fartøy
12. fartøyenes kallesignal, IMO-nummer (International Maritime Organization sitt identifikasjonssystem for skip) og nasjonalitet
13. eventuelt anløp av indre norske farvann
14. navn på og kontaktinformasjon til fiskerikyndig person
15. eierforhold til data som skal samles inn
16. estimat for datavolum i antall terabyte
17. vurdering av om undersøkelsesaktiviteten kan skade særlig sårbare miljøressurser

Undersøkelsesaktiviteten kan ikke starte opp tidligere enn fem uker etter at den er meldt inn etter annet ledd bokstav f). Rettighetshaver skal når undersøkelsen starter sende opplysninger om oppstart til de ovennevnte myndighetene.

Dersom undersøkelsesaktiviteten starter opp etter det tidspunkt som er innmeldt etter annet ledd bokstav f), skal rettighetshaver så snart som mulig melde endret oppstartstidspunkt til de ovennevnte myndighetene.

Dersom undersøkelsesaktiviteten skal starte opp tidligere enn det tidspunkt som er innmeldt etter annet ledd bokstav f) må ny oppstartsdato meldes senest fem virkedager før ny planlagt oppstartsdato.

Dersom undersøkelsesaktiviteten avlyses eller stanses midlertidig, skal rettighetshaver snarest sende melding om dette til de ovennevnte myndigheter.

Dersom undersøkelsesaktiviteten ønskes gjennomført ut over innmeldt tidspunkt for avslutning, må rettighetshaver sende ny melding om undersøkelsen som angitt i annet ledd. Frist for ny melding vil i slike tilfeller være fem virkedager før opprinnelig innmeldt tidspunkt for avslutning. Tilsvarende gjelder ved ønske om endring av innmeldt undersøkelsesområde etter annet ledd bokstav h).

Følgende opplysninger skal meldes inn ukentlig mens undersøkelsesaktiviteten pågår:

1. betegnelse på undersøkelsen
2. hvilken undersøkelses- og/eller utvinningstillatelse undersøkelsen skal foretas i medhold av
3. navn på rettighetshaver
4. status for aktiviteten, herunder antall kilometer innsamlet totalt og i løpet av siste uke, både båt-km og CDP-km i den grad det er relevant
5. informasjon om planlagt aktivitet i kommende uke, herunder informasjon om innsamlingsområde
6. navn på fartøy, kallesignal og navn på fiskerikyndig person
7. eventuelt anløp av indre norske farvann

Rettighetshaver skal sende sluttmelding til de ovennevnte myndigheter så snart undersøkelsen er avsluttet.

Oljedirektoratet kan gjøre unntak fra fristene angitt ovenfor.

1. *Betegnelse på og klassifisering av undersøkelser*

Oljedirektoratet fastsetter betegnelse på og klassifisering av undersøkelser, herunder trasé- og andre grunnundersøkelser.

1. *Krav ved gjennomføring av seismisk undersøkelse*

Ved oppstart av seismisk undersøkelse skal det gjøres en gradvis oppstart av lydkilden for å gi fisk og marine pattedyr mulighet til å forlate nærområdet for undersøkelsen.

Fartøy som foretar seismisk undersøkelse, skal holde forsvarlig avstand til fartøy som driver fiske og til faststående og flytende fiskeredskap. Særlig aktsomhet skal utvises når større ansamlinger av fiskefartøy observeres.

Dersom fartøy som foretar undersøkelse bistås av et følgefartøy, skal dette ha en passiv rolle i forhold til andre brukere av havet.

1. *Krav om fiskerikyndig person om bord i fartøy som foretar geofysisk undersøkelse*

Fartøy som foretar geofysisk undersøkelse, skal ha fiskerikyndig person om bord når det er nødvendig av hensyn til fiskerivirksomheten i området. I tvilstilfeller har Oljedirektoratet avgjørende myndighet.

Rettighetshaver skal sende navn på fiskerikyndig person for undersøkelsen senest fem virkedager før undersøkelsen planlegges startet. Oljedirektoratet kan gjøre unntak fra denne fristen.

Den fiskerikyndige bør være til stede på oppstartsmøtet for undersøkelsen for å kunne informere om forventet fiskeriaktivitet i det området undersøkelsen skal gjennomføres.

Den fiskerikyndige skal ha en rådgivende funksjon for undersøkelsen innenfor sitt fagområde og skal sikres en fri og uavhengig stilling. Oppdraget som fiskerikyndig skal gjennomføres objektivt og upartisk i forholdet mellom oppdragsgiver og fiskeriinteresser.

Rettighetshaver og/eller den som står for driften av fartøyet skal gjøre relevant regelverk, dokumenter og data tilgjengelig for den fiskerikyndige. Regelverk og dokumenter skal foreligge på både norsk og engelsk. Det skal også legges til rette for at den fiskerikyndige har tilgang til internett og andre nødvendige hjelpemidler.

1. *Posisjonsrapportering i forbindelse med geofysisk undersøkelse*

Fartøy som utfører geofysisk undersøkelse skal ha om bord og bruke utstyr som overvåker og rapporterer fartøyets posisjon og bevegelser så lenge undersøkelsesaktiviteten pågår.

Posisjonsrapporteringsutstyr etter denne bestemmelse skal tilfredsstille kravene i forskrift 24. mars 2010 nr. 454 om krav til utstyr og installasjon av posisjonsrapporteringsutstyr. § 3 om krav til tjenesteleverandør som videreformidler sporingsopplysninger gjelder tilsvarende.

For fartøy som skal påbegynne geofysisk undersøkelse skal rettighetshaver sende melding elektronisk til Fiskeridirektoratets døgnbemannede sentral (FMC), som er utpekt av Oljedirektoratet som systemoperatør, for aktivering av mottak av signaler. Kravet til overvåkning og registrering starter når lydkildene aktiveres og varer så lenge undersøkelsen pågår.

Fartøy som utfører undersøkelse skal to ganger per time, og så lenge aktiviteten pågår, automatisk rapportere fartøyets posisjon til Fiskeridirektoratet. Fiskeridirektoratet kan innhente posisjonen for det enkelte fartøy oftere enn to ganger per time etter Oljedirektoratets nærmere anvisning.

Rapportering om posisjon skal inneholde følgende opplysninger:

1. entydig identifikasjon av fartøyet
2. fartøyets geografiske posisjon i rapporteringsøyeblikket med en posisjonsfeil på under 500 meter med et konfidensintervall på 99 %
3. dato og tidspunkt for fartøyets posisjon
4. fart og kurs i rapporteringsøyeblikket
5. identifikasjon av hvilken rapporttype som sendes
6. *Krav til fiskerikyndig person om bord i fartøy som foretar geofysisk undersøkelse*

Den som skal praktisere som fiskerikyndig skal ha gjennomført og bestått prøve for godkjent kurs.Oljedirektoratet fastsetter det faglige innholdet, tid og sted for slikt kurs og utsteder kursbevis. Det kan kreves egenandel for deltakelse på kurset.

Den som skal delta på kurset må beherske norsk og engelsk og dokumentere at vedkommende i løpet av de siste fem årene har vært aktiv fisker i minst tolv måneder til sammen. Vedkommende må også dokumentere kunnskap om fiskeriaktiviteten i de farvann hvor det fartøyet som foretar geofysisk undersøkelse skal operere, differensiert etter sør for 62 grader nord, mellom 62–67 grader nord og nord for 67 grader nord. Vedkommende må, som minimum, ha navigasjonssertifikat for fiskeskipper klasse B eller D 5 uten begrensninger. I tillegg er det krav om minimum 1 års erfaring som skipper/styrmann.

Den fiskerikyndige må hvert femte år etter bestått kurs dokumentere at han i løpet av de siste fem årene har vært aktiv fisker og/eller fiskerikyndig person i minst tolv måneder til sammen. Oljedirektoratet har oversikt over personer som har bestått kurs og utsteder bekreftelse på retten til å praktisere som fiskerikyndig. Bekreftelsen har en gyldighetstid på fem år og må deretter fornyes. Oljedirektoratet kan bestemme at den som ikke oppfyller aktivitetsplikten som aktiv fisker og/eller fiskerikyndig, eller på annen måte ikke oppfyller sine plikter som fiskerikyndig, kan miste retten til å praktisere som fiskerikyndig person.

Den fiskerikyndige skal føre separat logg etter fastsatt mal for hver undersøkelse for den perioden vedkommende er om bord i fartøyet. Loggen skal etter endt undersøkelse oppbevares hos rettighetshaver i to år. Loggen skal innen to uker etter endt undersøkelse sendes til Oljedirektoratet, Fiskeridirektoratet og Fiskeridirektoratets regionskontor i det aktuelle området.

Den fiskerikyndige har plikt til å gjøre seg kjent med innholdet i undersøkelses- eller utvinningstillatelsen og melding om undersøkelsen etter § 6 i denne forskrift. Manual med informasjon for den fiskerikyndige fastsettes av Oljedirektoratet og skal medbringes under hvert oppdrag.

1. *Traséundersøkelser og andre grunnundersøkelser*

Traséundersøkelser og andre grunnundersøkelser skal gjennomføres i henhold til petroleumsforskriften § 30 og meldes i Oljedirektoratets meldesystem for undersøkelser.

Meldeplikten gjelder ikke for kartlegging med skrogmontert eller ROV-montert utstyr, som for eksempel kamera, videokamera, multistråle ekkolodd, penetrerende ekkolodd, sonar/sidesøkende sonar og akustisk/elektromagnetisk rørdetektor.

Før traséundersøkelser påbegynnes, skal rettighetshaver sende kart til Oljedirektoratet som viser den planlagte traséen og eventuelle prospektive områder. Målestokk og geografiske koordinater skal angis.

Bestemmelsene i § 6 gjelder også når det foretas seismisk datainnsamling i forbindelse med trasé- og andre grunnundersøkelser.

# Kapittel 3. Bore- og brønnaktivitet mv.

1. *Registrering av brønner, tillatelse til leteboring og boreprogram*

Oljedirektoratet fastsetter betegnelse, klassifisering og registreringsnummer for brønner med planlagt dyp mer enn 25 meter under havbunnen.

Søknad om betegnelse og klassifisering for hver brønn skal sendes Oljedirektoratet senest to uker før planlagt borestart.

Ved behov for reklassifisering skal rettighetshaver sende opplysninger til Oljedirektoratet som fastsetter ny klassifisering.

Leteboring krever tillatelse fra Oljedirektoratet. For letebrønner og utvinningsbrønner med letemål skal søknad om tillatelse til leteboring og boreprogram sendes til Oljedirektoratet senest to uker før planlagt borestart.

For utvinningsbrønner og andre brønner skal boreprogram sendes Oljedirektoratet senest to virkedager før planlagt borestart.

1. *Oppheves*
2. *Oppheves*
3. *Geologisk og reservoarteknisk datainnsamling i forbindelse med bore- og brønnaktivitet*

Rettighetshaver skal sikre at nødvendige borekaksprøver, konvensjonelle kjerner, sideveggskjerner, væske- og gassprøver, logger og testdata blir samlet inn. Oljedirektoratet kan fastsette krav til datainnsamling, bearbeidelse og analyser i det enkelte tilfellet.

Dersom ikke annet blir angitt, er standardkravet fra Oljedirektoratet følgende:

1. i letebrønner skal det tas borekaksprøver av alle bergartstyper fra alle geologiske formasjoner som blir boret. Prøvetakingen skal begynne straks det er etablert retur av borevæske
2. i et representativt utvalg av utvinningsbrønner skal det tas borekaksprøver av alle bergartstyper fra alle geologiske formasjoner i reservoarintervallet
3. mellomrommet mellom borekaksprøvene bør ikke overstige 10 meter
4. mellomrommet mellom borekaksprøvene i mulige petroleumsførende lag i letebrønner bør ikke overstige 3 meter dersom det ikke tas konvensjonelle kjerner
5. i undersøkelsesbrønner skal det tas minst en konvensjonell kjerne i alle petroleumsførende soner. Videre bør det tas nødvendige kjerner av potensielle kildebergarter og reservoarbergarter
6. i utvalgte avgrensningsbrønner og utvinningsbrønner bør det tas konvensjonelle kjerner fra hele reservoarintervallet
7. sideveggskjerner tas i den utstrekning det er nødvendig
8. i forbindelse med formasjonstesting og formasjonstestlogging skal det tas væskeprøver
9. i alle brønner/brønnbaner skal det tas nødvendige brønnlogger
10. i letebrønner bør det tas formasjonstestlogger som fastslår trykkgradient og type væsker i en formasjon samt formasjonens evne til å produsere
11. *Informasjon om formasjonstest*

Rettighetshaver skal sende informasjon om formasjonstest for letebrønner til Oljedirektoratet i god tid, og senest tre døgn, før testaktiviteten påbegynnes. Tilsvarende gjelder for utvinningsbrønner før et felt er satt i produksjon.

1. *Rapportering under bore- og brønnaktivitet*

Rettighetshaver skal daglig rapportere bore- og brønnaktiviteter til Oljedirektoratet. Aktivitet skal rapporteres i hele brønnens levetid.

1. *Klassifisering av petroleumsressurser på norsk kontinentalsokkel*

Petroleumsressursene skal klassifiseres i henhold til Oljedirektoratets ressursklassifikasjonssystem.

1. *Oppheves*
2. *Betegnelse på funn*

Oljedirektoratet fastsetter betegnelse på funn.

Dersom et funn har fått et egennavn i medhold av petroleumsforskriften § 79, skal brønnidentifikasjonen for funnbrønnen til petroleumsforekomsten eller til en av flere petroleumsforekomster som funnet består av, beholdes foran navnet.

1. *Betegnelse på permanent plassert innretning*

Oljedirektoratet fastsetter betegnelse på permanent plassert innretning.

Permanent plassert innretning som kan ha brønnhoder skal betegnes med kvadrant/blokknummeret og bokstaver fra A til Z, med unntak av U og T, for hvert felt eller blokk. Ved behov kan AA, AB mv. benyttes.

1. *Plugging av brønn og brønnbane*

Rettighetshaver skal sende Oljedirektoratet aktivitetsprogram for pluggeoperasjonen senest ett døgn før planlagt oppstart.

1. *Informasjon om vesentlige endringer*

Rettighetshaver skal så snart som mulig informere Oljedirektoratet om vesentlige endringer som har oppstått etter innsendelse av dokumentasjon i henhold til kapittel 3.

# Kapittel 4. Innsendelse av materiale og dokumentasjon

1. *Geofysiske data*

Rettighetshaver skal vederlagsfritt og så snart som mulig, og senest innen 3 måneder etter at den enkelte undersøkelsesaktiviteten er fullført, sende følgende materiale og dokumentasjon fra aktiviteten til Oljedirektoratet eller den direktoratet peker ut til å forvalte data:

1. seismiske feltdata med nødvendige navigasjonsdata
2. prosesserte seismiske data, hastighetsdata og navigasjonsdata
3. prosesserte gravimetriske, magnetiske og elektromagnetiske data, med tilhørende navigasjonsdata
4. analyseresultater, kart og profiler som fremstiller resultatene fra andre geofysiske eller geologiske undersøkelser som varmestrømmålinger, radiometriske målinger, prøvetakinger mv.

Plikten til å sende materiale og dokumentasjon etter første ledd omfatter alle data som er en naturlig del av prosesseringssekvensen og som blir lagret og distribuert til rettighetshaver. Dersom dataene etter rutinemessig prosessering blir videre bearbeidet, f.eks. ved spesialprosessering, reprosessering eller sammenstilling med andre data, skal resultatet fra dette arbeidet sendes til Oljedirektoratet samtidig som det er tilgjengelig for rettighetshaver, uavhengig av om dette deles med de øvrige rettighetshaverne. I tillegg til de dataene som er nevnt ovenfor, kan Oljedirektoratet kreve å få tilsendt andre data og resultater på det format Oljedirektoratet bestemmer.

1. *Tolkede geofysiske data*

Oljedirektoratet kan kreve å få tilsendt tolkede geofysiske data på det format Oljedirektoratet bestemmer.

1. *Geofaglig materiale og dokumentasjon fra utvinningstillatelser ved tilbakelevering, oppgivelse, bortfall og utløp*

Rettighetshaver skal sende Oljedirektoratet en statusrapport innen 3 måneder etter at en utvinningstillatelse oppgis, bortfaller eller utløper. Rapporten skal gi opplysninger om eventuelle innsamlede data, utførte studier og resultater av disse samt gi en oversikt over mulige prospekter i utvinningstillatelsen. I tillegg skal det gis en oversikt over alt geofaglig materiale og hvor dette er oppbevart, sammen med informasjon om lagringsformat.

Rettighetshaver skal i tillegg, og vederlagsfritt, sende alt vesentlig geofaglig materiale og dokumentasjon fra det området som tilbakeføres ved oppgivelse, bortfall eller utløp av en utvinningstillatelse dersom dette ikke er oversendt myndighetene tidligere. Tilsvarende gjelder ved tilbakelevering av deler av området for en utvinningstillatelse.

1. *Opplysninger om endringer i rettigheter til innrapporterte data*

Rettighetshaver skal fortløpende sende Oljedirektoratet opplysninger om endringer i rettigheter til innrapporterte data.

1. *Innsendelse av prøver og preparater fra brønner*

Rettighetshaver skal vederlagsfritt sende prøver, preparater og annet materiale fra den enkelte brønn/brønnbane til Oljedirektoratet. Innsamlet materiale skal sendes Oljedirektoratet så snart som mulig og senest innen seks måneder etter at brønnen er ferdig boret. Dersom ikke annet blir angitt, er standardmengden som angitt nedenfor:

For borekaks gjelder følgende:

1. fra letebrønner skal det sendes borekaksprøver av alle bergartstyper i alle geologiske formasjoner der prøver er samlet inn
2. fra den første utvinningsbrønnen på feltet skal det sendes borekaksprøver fra hele reservoarintervallet. Dersom det senere bores i formasjoner som ikke er omfattet av den første utvinningsbrønnen, sendes det borekaksprøver fra hele reservoarintervallet i disse brønnene
3. uvaskede borekaksprøver skal sendes inn med minst 1 kg tørket materiale fra hvert prøveintervall. Uvaskede borekaksprøver tørkes ved 40 °C eller lavere. Dersom mengden av borekaksprøver er begrenset, skal minst halvparten av innsamlede borekaksprøver sendes, begrenset oppad til 1 kg
4. vaskede borekaksprøver skal sendes med ett riggsett
5. fra letebrønner skal det sendes inn digitale fargefotografier av alle borekaksprøver som samles inn. Fotografiene skal tas etter vasking og tørking av prøvene, og vise brønnbanebetegnelse, dyp og målestokk.
6. fra letebrønner skal det sendes inn måleresultat fra røntgenfluorescens-spektrometri (XRF) av alle borekaksprøver som samles inn. Dersom andre analyser blir foretatt, skal resultatet fra disse sendes Oljedirektoratet.

For kjerner gjelder følgende:

1. fra letebrønner skal et fullstendig lengdesnitt av innsamlede konvensjonelle kjerner med en fjerdedel av kjernen sendes Oljedirektoratet. Dersom kjernediameteren er mindre enn 7,6 cm (3 tommer) skal det sendes minst en halvdel av kjernen
2. fra den første utvinningsbrønnen som kjernetas på et felt skal Oljedirektoratet motta et fullstendig lengdesnitt av innsamlede konvensjonelle kjerner med en fjerdedel av kjernen. Dersom det senere tas kjerner i formasjoner som ikke er kjernetatt tidligere, skal Oljedirektoratet motta kjerner også fra disse brønnene
3. ved behov for spesielle kjerneanalyser kan rettighetshaver søke om at enkelte kjerneintervaller beholdes som full diameter kjerne. Når slike analyser er foretatt, skal resultatet sendes Oljedirektoratet. Halvparten av restmaterialet skal sendes Oljedirektoratet
4. digitale fargefotografier av kjernene sendes samtidig med konvensjonelle kjerner. Fotografiene skal tas like etter oppdeling, og vise brønnbanebetegnelse, kjernenummer, dyp, orientering og målestokk

 For væskeprøver fra formasjonstesting og formasjonstestlogging gjelder følgende:

1. 2 x 0,5 liter av hver enkelt væske (olje/kondensat/formasjonsvann) fra hvert intervall/sett av intervaller som testes. Dersom en test gir mindre enn 2 x 0,5 liter kan det innsendes mindre mengder
2. for alle testtyper skal væsken prøvetas ved vanlige omgivelsesbetingelser på overflaten, dvs. ca. 101,3 kPa (1 Atm) og 20 °C. Dette innebærer at de letteste komponentene damper av, men for øvrig skal prøvetakingen utføres på en måte som sikrer at prøven er mest mulig representativ for formasjonsvæsken
3. standard prøveflasker skal anvendes og fylles opp til maksimalt ca. 85 % av flaskens totale volum

For palynologiske preparater gjelder følgende:

1. det skal sendes et ekstra sett av palynologiske preparater fra borekaks, sideveggskjerner og konvensjonelle kjerner
2. innholdet i preparatene skal være representativt for prøven
3. preparatene lages med et permanent monteringsmedium

For petrografiske tynnslip gjelder følgende:

Det skal sendes et ekstra sett av petrografiske tynnslip fra samme prøve.

For format, emballasje og merking av prøver som sendes gjelder følgende:

1. samtlige prøver merkes tydelig og vannbestandig med navn på rettighetshaver (operatør), dato for prøvetaking, navn på prøvetakeren, brønnens betegnelse og det dyp, eventuelt det dypintervall, de er tatt fra
2. prøver fra formasjonstester og formasjonstestlogging merkes i tillegg med testnummer, testtype, strømningsperiode og væsketype
3. væskeprøver leveres i 0,6-0,7 liter aluminiumsflasker med skrukork og pakning av en type som gir lavest mulig tap av væske (standard prøveflaske)
4. borekaksprøver pakkes i tette poser av god kvalitet, eller i høytetthets polyetylen-beholdere (HDPE-beholdere). Hver enkelt prøve skal merkes godt. HDPE-beholdere skal benyttes til uvaskede prøver fra intervaller med oljebasert borevæske. De pakkede prøvene leveres i kasser med følgende utvendige mål: høyde 14 cm, bredde 27 cm, lengde 90-110 cm
5. konvensjonelle kjerner leveres i solide, formstabile kasser, med følgende utvendige mål: høyde 10 cm, bredde 40 cm, lengde 90-110 cm
6. *Brønndata*

Rettighetshaver skal sende Oljedirektoratet alle innsamlede data i form av beskrivelser, målinger, sammenstillinger og beregningsresultater så snart de foreligger. Data som er innsamlet i forbindelse med gjennomføring av boreoperasjonen skal sendes Oljedirektoratet senest 6 måneder etter boring.

1. *Tolkede brønndata*

Rettighetshaver skal sende Oljedirektoratet tolkede brønndata så snart de foreligger.

Innen seks måneder etter boring skal rettighetshaver sende:

1. Geofaglig og reservoarteknisk sluttrapport for hver brønn/brønnbane
2. Prognose og resultat for undersøkelsesbrønner og ved funn i utvinningsbrønner, som vedlegg til sluttrapporten
3. Funnevalueringsrapport
4. *Statusrapport før oppstart av produksjon*

Rettighetshaver skal, innen seks uker før planlagt produksjonsstart på feltet, sende en statusrapport til Oljedirektoratet. Statusrapporten skal beskrive endringer etter at plan for utbygging og drift er godkjent eller etter at det er gitt fritak for slik plan. Dette omfatter tiltak, datagrunnlag, tolkninger mv. som er av betydning for utvinningen fra feltet.

1. *Daglige opplysninger om produksjon*

Rettighetshaver skal daglig gjøre opplysninger om de viktigste produksjonsparametere tilgjengelig for Oljedirektoratet.

1. *Månedlige opplysninger om produksjon*

Rettighetshaver skal sende Oljedirektoratet opplysninger om produksjon per kalendermåned

1. *Innhold i årlig statusrapport for felt i produksjon*

Årlig statusrapport for felt i produksjon skal gi informasjon om utvinnings- og driftsmessige forhold på feltet, herunder tiltak som er utført i foregående periode, og tiltak som planlegges gjennomført det kommende året.

Oljedirektoratet kan gi nærmere anvisning om innhold.

1. *Varsling og rapportering*

Ved varsling og rapportering til Oljedirektoratet i henhold til petroleumsforskriften § 79a kan Oljedirektoratet kreve ytterligere opplysninger når dette anses nødvendig.

1. *Innsendelse av materiale og dokumentasjon ved uttak fra Oljedirektoratets geologiske prøvemateriale*

Ved uttak fra Oljedirektoratets geologiske prøvemateriale skal rettighetshaver sende Oljedirektoratet fullstendig sluttrapport, analyseresultater, tynnslip, mikropalentologiske og palynologiske preparater fra alle studier. Innsending skal skje innen seks måneder etter uttak.

# Kapittel 5. Alminnelige bestemmelser

1. *Tilsynsmyndighet*

Oljedirektoratet fører tilsyn med at bestemmelsene som er gitt i denne forskrift eller vedtak som er fattet i medhold av den, blir overholdt av alle som omfattes av forskriften.

Oljedirektoratet kan fatte de enkeltvedtakene som er nødvendige for å gjennomføre bestemmelser som er gitt i denne forskrift.

1. *Dispensasjon*

Oljedirektoratet kan i særlige tilfeller dispensere fra bestemmelsene som er fastsatt i denne forskrift.

1. *Ikrafttredelse mv.*

Denne forskrift trer i kraft 1. januar 2018. Fra samme tid oppheves forskrift av 18. juni 2001 nr. 749 for ressursforvaltning i petroleumsvirksomheten.

# Merknader til forskrift om ressursforvaltning i petroleumsvirksomheten

# Til kapittel 1. Innledende bestemmelser

## Til § 2. Virkeområde

Måletekniske bestemmelser og materiale og dokumentasjon i forbindelse med undersøkelse og utnyttelse av undersjøiske reservoarer på kontinentalsokkelen til lagring av CO2 omfattes av egne forskrifter.

## Til § 3. Definisjoner

*Letemål:* For å unngå dobbelbokføring i ressursregnskapet skal en forekomst som er omfattet av/beskrevet i opprinnelig eller senere PUD/PUD-fritak, og dermed kan regnes som inkludert i ressursgrunnlaget til et felt, ikke registreres som letemål og ikke rapporteres som nytt funn når forekomsten bekreftes ved boring. Denne problemstillingen oppstår gjerne når forekomster påvises/bekreftes ved boring av utvinningsbrønner.

*Funn:* Begrepet funn omfatter både kommersielt og teknisk funn.

## Til § 4. Format og måleenheter

Med entydig identifikasjon menes blant annet bruk av Oljedirektoratets unike identifikasjonskoder (NPID), funn- og brønnbetegnelser.

## Til § 5. Ansvar etter denne forskrift

Bestemmelsen må ses i sammenheng med petroleumsloven § 10-6 om plikt til å etterleve loven og til å påse at bestemmelser blir overholdt samt petroleumsforskriften §§ 56, 57 og 58 om styringssystem. Det presiseres at første ledd innebærer en materiell plikt til å etterleve forskriftens bestemmelser, samt en plikt til å gjøre dette gjennom iverksettelse av nødvendige systematiske tiltak.

# Til kapittel 2. Undersøkelser

Bestemmelsene om undersøkelsesaktivitet i denne forskrift må ses sammen med bestemmelser gitt i petroleumsloven kapittel 2 samt petroleumsforskriften kapittel 2.

Søknad om og betaling av gebyr i henhold til petroleumsforskriften §§ 3, 5 og 9 sendes Oljedirektoratet,..

Bestemmelsene i dette kapittelet gjelder for undersøkelsesaktivitet innenfor undersøkelsestillatelse, utvinningstillatelse og tillatelse til anlegg og drift av innretninger for transport og for utnyttelse av petroleum. Dersom undersøkelsen medfører boring dypere enn 200 meter må det i tillegg til registrering av borehullet hos Oljedirektoratet, også innhentes samtykke fra Petroleumstilsynet, jf. forskrift om styring og opplysningsplikt i petroleumsvirksomheten og på enkelte landanlegg av 29. april 2010 nr. 611 (styringsforskriften) § 25.

Testing av utstyr er ikke regulert av forskriften.

## Til § 6. Melding i forbindelse med undersøkelser

Bestemmelsen utfyller petroleumsforskriften § 6 med hensyn til hvilke opplysninger som skal sendes i forbindelse med undersøkelsesaktivitet.

Kravet om at navn på fartøy skal meldes, gjelder alle fartøy som er involvert i undersøkelsen.

Ved melding av undersøkelser skal rettighetshaver normalt velge om undersøkelsen skal meldes inn i henhold til en utvinningstillatelse eller i henhold til en undersøkelsestillatelse. Det er kun i tilfeller hvor rettighetshaverne foretar en undersøkelse over egen tillatelse i medhold av utvinningstillatelsen, og i tillegg foretar en undersøkelse utenfor tillatelsen i medhold av en undersøkelsestillatelse at en undersøkelse skal meldes inn i medhold av begge typer tillatelser.

Undersøkelsesaktivitet som omfatter seismisk undersøkelse anses å starte når kilden aktiveres.

Ved melding om midlertidig stans etter femte ledd, kreves ikke ny innmelding etter annet ledd bokstav f) med mindre den midlertidige stansen medfører at undersøkelsen går ut over den tidligere innmeldte perioden. Melding om midlertidig stans kreves ikke ved kortvarige posisjonsskift.

Oljedirektoratets meldesystem for undersøkelser finnes på Oljedirektoratets internettside, [npd.no](http://www.npd.no)

## Til § 8. Krav ved gjennomføring av seismisk undersøkelse

Gradvis oppstart av lydkilden (soft start) innebærer at lydkilden starter på lav effekt og øker gradvis til full effekt er oppnådd (vanligvis i løpet av 20 minutter). Ved bruk av mindre kildevolum og begrensede undersøkelser med en lydkilde, der lydvolum ikke kan reguleres (som ved borestedsundersøkelser), kan kravet til «soft-start» fravikes.

Petroleumsforskriften § 6 har bestemmelser som skal forebygge eventuelle interessekonflikter. Dersom det ikke er fiskeriaktivitet i det aktuelle området i angjeldende tidsperiode, kan det seismiske fartøyet starte aktiviteten. Så lenge fartøyet har kablene ute, anses det som et fartøy med «begrenset evne til å manøvrere», jf. forskrift 1. desember 1975 nr. 5 om forebygging av sammenstøt på sjøen (sjøveisreglene) regel 3 bokstav g). Skulle det i en slik situasjon dukke opp fiskefartøy, vil disse ha vikeplikt overfor seismiske fartøy etter sjøveisreglene regel 18 bokstav c). Etter det såkalte lex specialis-prinsippet går sjøveisreglene foran den generelle vikepliktbestemmelsen i denne forskrift § 8 om plikt for det seismiske fartøy om å holde forsvarlig avstand til fartøy som driver fiske.

## Til § 9. Krav om fiskerikyndig person om bord i fartøy som foretar geofysisk undersøkelse

I følge bestemmelsen skal *«relevant regelverk, dokumenter og data gjøres tilgjengelig for den fiskerikyndige»*. Med dette menes også rettighetshavers undersøkelses- eller utvinningstillatelse, og eventuelle vedtak som er fattet i forbindelse med den konkrete undersøkelse, herunder vilkår og råd som er gitt i forbindelse med aktiviteten.

Til § 10. *Posisjonsrapportering i forbindelse med geofysisk undersøkelse*

Fiskeridirektoratets døgnbemannede sentral, FMC (Fisheries Monitoring Centre), er kontaktpunkt for teknisk og praktisk informasjon om installering og bruk av posisjonsrapporteringsutstyr.

Til § 11. *Krav til fiskerikyndig person om bord i fartøy som foretar geofysisk undersøkelse*

Endrede sertifikatkrav vil gjelde for deltakelse på kurs fra ikrafttredelse av forskriftsbestemmelsen.

Manual for fiskerikyndig person finnes på Oljedirektoratets internettside, [npd.no](http://www.npd.no).

## Til § 12. Traséundersøkelser og andre grunnundersøkelser

Bestemmelsen utfyller de krav om opplysninger som er gitt i petroleumsforskriften § 30.

# Til kapittel 3. Bore- og brønnaktivitet mv.

Til § 13. *Registrering av brønner, tillatelse til leteboring og boreprogram*

Bestemmelsen utfyller petroleumsforskriften § 46.

Informasjon om hvilke opplysninger som skal sendes inn finnes på Oljedirektoratets internettside, [npd.no](http://www.npd.no).

Oljedirektoratets system for brønn-/brønnbanebetegnelser og klassifisering er gitt i egen temaveiledning og finnes på Oljedirektoratets internettside.

Det vises til NORSOK-standard D-010 Drilling and well operations, revisjon 4 for geofaglig innhold i boreprogram.

For letebrønner og utvinningsbrønner med letemål bør følgende informasjon være med i programmet:

* Brønninformasjon: utvinningstillatelse, rettighetshavere, brønnbetegnelse, borerigg (navn, eier, vanndyp, boredekket/rotasjonsbordet (RKB) etc.), geografiske koordinater, kort historikk for utvinningstillatelsen.
* Geologisk bakgrunn: regional geologisk plassering, kart med målestokk og geografiske koordinater over utvinningstillatelsen med prospektomriss og brønnplassering, litologisk kolonne med dyp, formasjoner og utfyllende tekst, trykk, temperatur.
* Prospektomtale: kart (tid og dyp), geologisk omtale, hastigheter, kryssende seismiske linjer gjennom brønnen, minst en geoseismisk seksjon, volum med sannsynlighet.
* Datainnsamling: type og mottager (inkl. Oljedirektoratet), kriterier (for bl.a. kjerning, WL), tabell med planlagt formasjonsevaluering.
* Organisasjonskart med posisjon, telefon, e-postadresse.

## Til § 17. Informasjon om formasjonstest

Begrepet «formasjonstest» er definert i § 3 bokstav k). Testing utover 10 strømningsdøgn må skje i henhold til petroleumsloven § 4-4 og petroleumsforskriften § 18 om prøveutvinning.

Informasjon om formasjonstest bør omfatte følgende:

* Formålet med og hvordan testen skal foregå
* Disponering av produsert petroleum
* Oversikt over kostnader samt inntekt av eventuelt salg
* Varighet av perioder med strømning og innstengning
* Estimerte rater for olje og gass, samt volumangivelse for utslipp til luft (brenning og kaldventilering) og utslipp til vann
* Vurdering av miljømessige konsekvenser
* Planlagt uttak og analyse av formasjonsvæske
* Eventuell planlagt produksjonslogging
* Foreløpig loggevaluering (Computer Processed Interpretations (CPI)) i målt dyp (MD) og sant vertikalt dyp (TVD) fra reservoaret i skala 1:500.

Til § 18. *Rapportering under bore- og brønnaktivitet*

 Rapportering i henhold til denne bestemmelse skal skje til Oljedirektoratets boredatabase DDRS i henhold til det format og på den måte som er beskrevet i brukerveiledningen for DDRS, se [npd.no](http://www.npd.no) og ptil.no.

## Til § 19. Klassifisering av petroleumsressurser på norsk kontinentalsokkel

 Det er utarbeidet en temaveiledning om ressursklassifisering. Denne finnes på Oljedirektoratets internettside, [npd.no](http://www.npd.no).

## Til § 21. Betegnelse på funn

Bestemmelsen utfyller petroleumsforskriften § 79.

## Til § 22. Betegnelse på permanent plassert innretning

Bestemmelsen er en utdypning av petroleumsforskriften § 79.

Med permanent plassert menes både flyttbare innretninger som er permanent plassert og bunnfaste innretninger. .

Denne forskriftens bestemmelse om betegnelse på permanent plasserte innretninger har et annet formål enn forskrift om utforming og utrustning av innretninger med mer i petroleumsvirksomheten (innretningsforskriften) § 71 Merking av innretninger. Innretningsforskriften § 71 regulerer utforming av identitetstavler på innretningene, som skal gi utfyllende informasjon til trafikanter i området og vil normalt ta med feltnavnet i tillegg til innretningsbetegnelsen.

# Til kapittel 4. Innsendelse av materiale og dokumentasjon

Det forutsettes at materiale og opplysninger blir sendt eller gjort direkte tilgjengelig for Oljedirektoratet eller den Oljedirektoratet bemyndiger, jf. petroleumsloven § 10-4 og petroleumsforskriften § 53. Alt materiale og dokumentasjon sendes i overensstemmelse med Oljedirektoratets formatkrav, veiledninger og spesifikasjoner. Disse finnes på Oljedirektoratets internettside, [npd.no](http://www.npd.no).

## Til § 25. Geofysiske data

Denne bestemmelsen utfyller bestemmelsene i petroleumsforskriften § 6.

Alt materiale og dokumentasjon sendes i overensstemmelse med Oljedirektoratets formatkrav og spesifikasjoner. Disse kan finnes på Oljedirektoratets internettside, [npd.no](http://www.npd.no).

Materiale og dokumentasjon omtalt i denne bestemmelse første ledd bokstav a) til c) sendes Diskos-databasen i henhold til Veiledning for rapportering av geofysiske data («gul bok»). Denne finnes på Oljedirektoratets internettside, [npd.no](http://www.npd.no).

Alt materiale og opplysninger som sendes Diskos-databasen merkes tydelig, slik at det fremgår at dette er sendt i henhold til krav fra Oljedirektoratet.

Materiale og opplysninger omtalt i denne bestemmelse første ledd bokstav d) sendes Oljedirektoratet.

Oljedirektoratet kan, etter søknad, gi dispensasjon fra kravene til rutinemessig innsendelse av data, jf. denne forskrift § 39. Et eventuelt fritak for plikten vil forutsette at feltdata og pre-stack-data er tilfredsstillende oppbevart og er lett tilgjengelige for alle som ønsker tilgang til dataene samt at de stammer fra omsettelige undersøkelser. Dersom vilkårene som dispensasjonen er basert på senere faller bort, vil dataene bli krevd sendt.

Omsettelige data vil være data som er innsamlet kun med det formål å legge dataene ut for salg til en tredjepart. Det er en forutsetning at dataene skal være omsettelige fra det tidspunkt de er tilgjengelige for eieren. Dette betyr at dataene må være tilgjengelige for alle til markedspris fra de er tilgjengelig for eier og klargjort for bruk. Data som samles inn til intern bruk i en eller flere utvinningstillatelser anses ikke som «omsettelige».

 Rettighetshavere som normalt ikke driver undersøkelser med formål å videreselge dataene, må dokumentere sitt grunnlag for å be om at en undersøkelse klassifiseres som omsettelig samtidig som data sendes inn i medhold av petroleumsforskriften § 6 åttende ledd, jf. siste ledd.

**Til § 26. *Tolkede geofysiske data***

Tolkede geofysiske data er ikke rapporteringspliktige etter denne bestemmelsen, men Oljedirektoratet kan, gjennom enkeltvedtak, kreve slike data tilsendt.

Materiale og dokumentasjon omtalt i denne bestemmelse sendes Diskos-databasen i henhold til Veiledning for rapportering av geofysiske data («gul bok»). Denne finnes på Oljedirektoratets internettside, [npd.no](http://www.npd.no).

For skillet mellom tolkede og ikke tolkede data vises til petroleumsforskriften § 85 fjerde ledd og uttalelser i høringsnotat fra Olje- og energidepartementet i forbindelse med forslag til endring av bestemmelsen.

Det legges her til grunn at tolkede data er data som er et resultat av fortolkinger foretatt av personer med særskilt geofaglig, reservoarfaglig eller annen spesialkompetanse. Denne kompetansen brukes først og fremst for å få økt forståelse og kunnskap om de petroleumsgeologiske forhold av betydning for å kunne påvise forekomster av petroleum, samt for å vurdere sannsynligheten for funn og for en effektiv utnyttelse av forekomstene.

Tolkninger er individuelle, og resultatet av en tolkning er i stor grad avhengig av hvem eller hvilket fagmiljø som er involvert i arbeidet. Oljeselskapene vil derfor kunne vurdere prospektiviteten i et område ulikt selv om datagrunnlaget er det samme.

Prosesserte data anses ikke som tolkede data selv om det foretas en rekke subjektive vurderinger under hele prosesseringen. Dersom en anser alle subjektive vurderinger å være fortolkninger vil det ikke være mulig å trekke et skille mellom tolkede og ikke tolkede data slik regelverket forutsetter. Det må etter Oljedirektoratets vurdering blant annet kreves at dataene har vært gjenstand for en tverrfaglig vurdering, at de har vært igjennom en kvalitetssikringsprosess, at dataene danner grunnlag for en borebeslutning eller annen overordnet beslutning og at vurderingen kan dokumenteres.

## Til § 27. Geofaglig materiale og dokumentasjon fra utvinningstillatelser ved tilbakelevering, oppgivelse, bortfall og utløp

Denne bestemmelsen viderefører og utdyper bestemmelser som sto i tidligere forskrift (FOR-2001-06-18-749) § 20 tredje ledd.

Kravet om statusrapport gjelder for utvinningstillatelser tildelt fra TFO 2006 og for utvinningstillatelser tildelt fra 22. runde (år 2012).

En temaveiledning som beskriver innhold i rapporten er utarbeidet og finnes på Oljedirektoratets internettside, [npd.no](http://www.npd.no).

## Til § 28. Opplysninger om endringer i rettigheter til innrapporterte data

Opplysninger om endringer i rettigheter til innrapporterte data skal sendes Diskos-databasen.

Formålet med bestemmelsen er å sikre at myndighetene til enhver tid har oppdatert informasjon om hvem som har rettigheter til data.

## Til § 29. Innsendelse av prøver og preparater fra brønner

Bestemmelsen må ses i sammenheng med denne forskrift § 16 om geologisk og reservoarteknisk datainnsamling i forbindelse med bore- og brønnaktivitet.

Alle prøvedyp skal oppgis som målt dyp i forhold til boredekket/rotasjonsbordet (RKB). For væskeprøver som blir tatt som nedihulls trykkprøver oppgis dato og navn på prøvetaker både for trykkprøven som tas på boreinnretningen og for senere åpning av/prøvetaking fra trykkprøven i laboratoriet. For væskeprøver er dypintervall det samme som perforeringsintervall. Standard prøveflasker til væskeprøver kan skaffes til veie av Oljedirektoratet.

Med riggsett menes 10 - 20 gram av alle borekaksprøver i en brønn/brønnbane. Prøvene er vasket og tørket på riggen.

Materiale og dokumentasjon omtalt i denne bestemmelse andre ledd bokstav e) og f) og tredje ledd bokstav c) og d) sendes Diskos-databasen i henhold til Veiledning for rapportering av brønner («blå bok»). Denne finnes på Oljedirektoratets internettside, [npd.no](http://www.npd.no).

## Til § 30. Brønndata

Materiale og dokumentasjon omtalt i denne bestemmelse sendes Diskos-databasen i henhold til Veiledning for rapportering av brønner («blå bok»). Denne finnes på Oljedirektoratets internettside, [npd.no](http://www.npd.no).

## Til § 31. Tolkede brønndata

For alle typer brønner skal geofaglig og reservoarteknisk sluttrapport, samt de digitale data som er nevnt i denne bestemmelsen sendes Diskos-databasen, sammen med rapporter om biostratigrafi, geokjemi og andre spesialstudier. Funnevalueringsrapporten skal også sendes Diskos-databasen.

For undersøkelsesbrønner sendes prognose og resultat i digitalt format til Oljedirektoratet. Informasjon om dette finnes på Oljedirektoratets internettside npd.no.

Materiale og dokumentasjon omtalt i denne bestemmelse sendes i henhold til Veiledning for rapportering av brønner («blå bok»). Denne finnes på Oljedirektoratets internettside, [npd.no](http://www.npd.no).

For skillet mellom tolkede og ikke tolkede data vises til petroleumsforskriften § 85 fjerde ledd og høringsnotat fra Olje- og energidepartementet i forbindelse med forslag til endring av bestemmelsen. Dette er også omtalt under merknadene til ressursforskriften § 26.

## Til § 32. Statusrapport før oppstart av produksjon

Rapporten skal gi myndighetene en statusorientering om ressursmessige forhold ved oppstartstidspunktet med vekt på endringer i datagrunnlag og eventuelle tiltak i forhold til de opprinnelige planer. Rapporten vil også gi grunnlag for å vurdere det fremtidige produksjonsforløp for feltet.

Rapporten vil tjene som underlagsdokumentasjon både ved søknad om produksjonstillatelse i henhold til petroleumsforskriften § 23 og ved søknad om samtykke til oppstart i henhold til petroleumsforskriften § 30a.

En temaveiledning som beskriver innhold i rapporten er utarbeidet. Denne finnes på Oljedirektoratets internettside, [npd.no](http://www.npd.no).

## Til § 34. Månedlige opplysninger om produksjon

Denne bestemmelsen utfyller petroleumsforskriften § 48 og § 49.

Data sendes til Diskos-databasen i henhold til temaveiledningen: Veiledning for rapportering av månedlige produksjonsdata («grønn-bok»). Denne finnes på Oljedirektoratets internettside, [npd.no](http://www.npd.no).

## Til § 35. Innhold i årlig statusrapport for felt i produksjon

Denne bestemmelsen utfyller petroleumsforskriften § 47.

Den årlige statusrapporten skal gi myndighetene oppdatert informasjon om det enkelte felt og bidra med opplysninger for å kunne vurdere feltets produksjonsutvikling og produksjonsstrategi mv. Statusrapporten skal også utgjøre et grunnlag for å vurdere eventuell søknad om produksjonstillatelse på feltet og gi en oversikt over vesentlige faktorer som påvirker produksjonen, gi en vurdering av produksjonsforløpet relatert til vedtatte planer eller produksjonstillatelse og redegjøre for eventuelle avvik.

En temaveiledning som beskriver innhold i rapporten er utarbeidet og finnes på Oljedirektoratets internettside, [npd.no](http://www.npd.no).